Eesti Njingma kutsub osalema budismi entsüklopeedia täiendamisel !
Tegu
Populariseerivas kirjanduses väljendatakse teo ja teovilja seadust ka laensõna karma kaudu.
Halvad teod, eeskätt need, mis kahjustavad teisi olendeid, toovad kaasa halbu tagajärgi, head teod aga häid tagajärgi (nt sündimise vastavalt halvemas või paremas olukorras).
Seega on t. seotud üldise põhjuslikkuse seadusega, mille järgi kõik nähtused on omavahel seotud ning millel põhineb sansaara.
Olendid saavad aga valida, milliseid tegusid nad teevad, ja sellega määrata teovilja. Kõige paremad teod on need, mis viivad vabanemisele (skr moks´a).
Budismi järgi buddhad ja bodhisattvad on vabanenud t-de ja teovilja seadusest, sest nad on jõudnud teadvuse kõrgeimasse seisundisse ning ei toimi enam teadvustamata tungide ajel, vaid üksnes kõikide olendite hüvangut taotleva teadvustatud kaastunde mõjul.
Džainismis mõistetakse t. kui väga peent substantsi, mis tekib põhjuse ja tagajärje toimest ning määrib loomuldasa puhast hinge (skr jīva).
Ingl karma, action, deed.